
КРАТАК САДРЖАЈ
Кутани мастоцитом паса представља један од најчешћих неоплазија коже код ове врсте, познат по израженој биолошкој варијабилности – од бенигних до високо малигних облика. Настаје од мастоцита, имунолошких ћелија укључених у алергијске и инфламаторне реакције. Циљ овог рада јесте идентификација и анализа ћелија добијених из FNA узорака из промена на кожи паса. Такође, циљ овог истраживања је и анализирање и упоређивање патоцитолошких карактеристика кутаних мастоцитома код различитих раса и старосних категорија паса.
У овом истраживању је прегледано укупно 100 власничких паса с променама на кожи у четири ветеринарске станице у току 2025. године. Од 100 узорака цитолошки је потврђено 63 узорка кутаних мастоцитома. Цитолошки степен атипије је одређен помоћу тростепене Патнаик скале. Статистичким анализама је испитана међусобна корелација расе, старости, степена атипије и вредности митотског индекса. Резултати су показали склоност одређених раса према развоју мастоцитома. Раса Шар-пеј су испољили највећу пропорцију тешке атипије, питбулови су најчешће имали мастоцитоме умерене до тешке атипије, док су боксери претежно испољавали благу до умерену атипију. Забележен је и однос између старости и степена атипије при чему је установљен већи удео мастоцитома тешке атипије код паса старости 1-5 година. Такође, забележена је негативна статистичка корелација између старости и митотског индекса.
На основу добијених резултата, може се закључити да су анализом цитлошких препарата уочене мономорфна популација округлих ћелија где су мастоцити идентификовани као базофилно обојене ћелије округлог облика чија величина варира у зависности од степена атипије и да је FNA корисна допунска дијагностичка метода која може да значајно допринесе идентификацији неопластичних промена, као и у предикцији њиховог биолошког понашања у организму.
Кључне речи: мастоцитом, FNA, цитологија, атипија, хистологија
ABSTRACT
Cutaneous canine mastocitoma represent one of the most common neoplasms of the skin in this species, renowned for their pronounced biological activity – from benign to highly malignant forms. They originate from mast cells, cells of the immune system involved in allergic and inflammatory reactions. The goal of this study is the identification and the analysis of the cells sampled by FNA from the skin lesions of the dogs. The goal is also the analysis and comparison of the cytopathological characteristics of cutaneous canine mastocitoma in different breeds and age categories.
In this study a total of 100 owned dogs with skin lesions were diagnosed in four different veterinary stations over the course of 2025. Out of 100 samples 63 were cytologically confirmed as cutaneous mastocitoma. Histological degree of atypia was determined via three-tier Patnaik scale. Statistical analyses were performed to examine the interrelationship between breed, age, degree of atypia, and mitotic index values.
The results showed affinity of certain breed towards development of mastocitoma. Shar pei expressed the highest proportion of severe atypia, pit-bulls most commonly had mastocitoma of moderate to severe atypia, while boxers, although the most prevalent breed, mostly expressed mild to moderate atypia. Relationship between age and atypia severity was also analyzed with the biggest prevalence of severe mastocitoma between the dogs aged 1-5. A negative statistical correlation between age and mitotic index was observed as well.
It was concluded that FNA is a useful supplementary diagnostic method that can significantly contribute to the identification of tumorous lesions, as well as prediction of their biological behavior in the organism.
Key words: mastocitoma, FNA, cytology, atypia, histology

1. УВОД
Кутани мастоцитом паса представља један од најчешћих неоплазија коже код ове врсте, познат по израженој биолошкој варијабилности – од бенигних до високо малигних облика. Настаје од мастоцита, имунолошких ћелија укључених у алергијске и инфламаторне реакције.
Клинички изглед мастоцитома је веома разнолик: може се јавити као мали, споро растући чвор или као агресивна, улцерисана маса која брзо прогресира. Мастоцитоми често ослобађају хистамин и друге медијаторе запаљења, што може довести до локалног едема, еритема, гастроинтестиналних сметњи или системских компликација.
Цитопатолошки налаз је кључан за иницијалну дијагнозу. Карактеристични су бројни мастоцити с цитоплазматским гранулама, присуство еозинофила и варијабилни степен атипије. Цитологија омогућава процену малигнитета, док патохистологија и степен (gradus) неоплазије пружају прецизнију прогнозу. Анализа ћелијских промена, митотске активности и инфилтрације околних ткива доприноси разумевања биолошког понашања неоплазије. Истраживања о мастоцитому паса имају велики значај у ветеринарској онкологији, јер омогућавају рану дијагнозу, адекватан терапијски приступ (хирургија, хемотерапија, таргетирана терапија) и прецизнију прогнозу. Такође, доприносе развоју бољих протокола превенције и праћења пацијената.
2. ПРЕГЛЕД ЛИТЕРАТУРЕ
Кожа (Integumentum communae) је највећи орган у организму, која представља 12-26% укупне телесне масе.
Функција саме коже се огледа у више аспеката: заштитна улога, сензорна, терморегулаторна, метаболичка [1-3].
Заштитна улога коже се огледа у одбрани, коју кожа пружа од механичких и термичких нокси, микробиолошких узрочника, као и ектопаразита. Меланин, пигмент који се налази у меланоцитима коже штити генетски материјал од штетног дејства УВ зрачења. Сама архитектура ткива и производ лојних жлезда доводе до непропустљивости коже за воду. Одбрана од микроорганизама се одвија десквамацијом епителних ћелија, киселом pH вредности коже, коменсалима који се налазе на површини коже, антимикробним липидима, пептидима и антителима. У случају продора микроорганизама активира се имунолошки одговор, посредством ћелија неспецифичног, затим и специфичног имунитета [1, 3, 4].
Сензорна функција коже омогућује организму да непрестано прати надражаје из спољашње средине као што су додир, температура, притисак, вибрација, топлота, хладноћа, дејство нокси, хемикалија и слично [3, 5].
Терморегулаторна улога коже код паса је ограничена с обзиром да се у њиховом дермису не налазе знојне жлезде, а такође и поседују мали број капиларних корита у епидермису. За разлику од многих других животиња код паса и мачака се знојне жлезде налазе једино у кожи на јастучићима шапа [6].
Метаболичка улога коже се огледа у синтези витамина D3 који је неопходан за правилну функцију метаболизма калцијума. Кератиноцити у stratum basale и stratum spinosum епидермиса синтетишу 7-дехидрохолестерол који под утицајем УВ зрака прелази у холекалциферол (витамин D3) [7, 8].
Разна стања коже, длаке и пигментације могу бити индикатор здравља и привлачности између животиња. Апокрине жлезде поред зноја излучују и извесну количину феромона који су задужени управо за сигнализацију и међусобно препознавање [3].
2.1. Анатомско-хистолошка грађа и функција коже
Анатомски гледано кожа се може поделити у три одвојена слоја: епидермис, дермис и хиподермис (субкутис) (слика 1).

Слика 1: Шематски приказ слојева коже
(https://www.dermaguru.co.uk/layers-of-the-ski)
Епидермис је површински слој коже. Дебљи је у близини длачних фоликула или мукокутаних спојева, а најдебљи је у пределу назалне коже и на јастучићима шапа. Грађен је од стратификованог, сквамозног, кератинизованог епитела сачињеног од кератиноцита [1] и састоји се из пет слојева: stratum basale, stratum spinosum, stratum granulosum, stratum lucidum и stratum corneum.
Stratum basale је најдубљи слој епидермиса, који се састоји од једнослојних, кубоидних ћелија. Ове ћелије се боје базофилно и везане су за базалну мембрану на споју дермиса и епидермиса. Хемодезмозоми базалне стране ћелија их везују за базалну ламину базалне мембране док дезмозоми помажу да се ћелије вежу међусобно као и са ћелијама наредног слоја. Stratum basale је карактеристичан по високој митотској активности с обзиром да садржи прогениторске ћелије свих слојева епидермиса, међу којима и стем ћелије кератиноцита. Једна од најзначајнијих карактеристика кератиноцита јесте то што сви поседују кератински цитоскелет са филаментима око 10nm дебљине. У току диференцијације количина кератинских филамената расте тако да код кератиноцита површинског слоја половина укупне количине протеина представља управо кератински филаменте [1, 9].
Stratum spinosum је најдебљи део епидермиса и састоји се од полигоналних ћелија које имају централно постављено овоидно једро. Нуклеолус и цитоплазма су активни и непрестано производе кератин. На прелазу између stratum basale и stratum spinosum се могу наћи ћелије које се још увек деле, тако да се овај прелазни део некада назива и stratum germinativum [1].
Stratum granulosum се састоји од неколико слојева спљоштених ћелија које пролазе терминални стадијум кератинизације. Приликом бојења унутар цитоплазме могу се запазити интензивно обојене базофилне масе, које се називају кератохијалине грануле (слика 2). То су густе масе филагрина и осталих протеина асоцираних са кератинским фибрилима које не садрже мембрану [1].

Слика 2: Stratum granulosum и кератохијалине грануле
(https://medcell.org/tbl/histology_of_skin/reading.php)
Још једна карактеристика грануларног слоја епидермиса јесте та што се унутар ћелије могу наћи ламеларне грануле. То су мале структуре јајастог облика које су саме по себи деривати Голџијевог апарата. Они имају функцију у производњи непропустљивог слоја богатог липидима који облаже ћелију. Овај слој је врло битан у превенцији губитка воде преко коже, као и у изградњи природне баријере за инсулте из спољашње средине [1].
Stratum lucidum се налази само у дебљим деловима коже. Састоји се од танког слоја равних еозинофилних кератиноцита међусобно повезаних дезмозомима. Нуклеус и органеле нису видљиви од цитоплазме испуњене кератинским влакнима [1].
Stratum corneum се састоји од неколико слојева кератиноцита који су потпуно диференцирани у процесу кератинизације. Ћелије су препуне аморфних, фибриларних протеина. Ове диференциране орожале ћелије се зову скваме и непрестано се љуште с површине епидермиса као последица разлагања дезмозома и липидног зида [1].
Дермис је слој коже који се налази између епидермиса и субкутиса. Већином је сачињен из везивног ткива. Дермис причвршћује епидермис за субкутис. Чврста веза с епидермисом се остварује помоћу ткивних пројекција које се називају дермалне папиле. Оне се налазе углављене у инвагинацију епидермиса које се називају епидермални гребени. Базална мембрана (stratum basale) належе дуж ивице ове везе епидермиса са дермисом. Нутријенти из крвних судова дермиса преко базалне мембране прелазе у кератиноците епидермиса (слика 3) [1].

Слика 3: Хистолошки препарат дермиса [10]
Дермис се сам по себи може поделити на два подслоја (иако између њих не постоји увек јасна граница) и то: папиларни слој и ретикуларни слој [1, 10].
У танком папиларном слоју се налазе дермалне папиле које су грађене од растреситог везивног ткива, типа I и III колагених влакана, фибробласта, спорадично распоређених мастоцита, дендритских ћелија и леукоцита. У овом слоју фибрили колагена типа VII се везују за базалну ламину и причвршћују дермис за епидермис [1, 11].
Ретикуларни слој се налази испод папиларног слоја. Он је доста дебљи и састоји се од густог везивног ткива чију већину чини колаген типа I. Овај слој садржи више везивног ткива и мање ћелија од папиларног слоја. Влакна еластина која се налазе у ретикуларном слоју обезбеђују еластицитет коже [1, 10].
Оба слоја, и папиларни и ретикуларни, су богати крвним и лимфним судовима. Крвни судови који исхрањују ткиво потичу из субпапиларног плексуса. То је сплет крвних судова који се налази између папиларног и ретикуларног слоја дермиса из ког се капилари гранају у дермалне папиле и формирају богату капиларну мрежу крвних судова испод дермиса [1, 3].
У дермису се такође налазе аденксалне структуре. Оне су грађене од специјализованих ћелија које имају своје посебне улоге. У ове структуре сврставају се длачни фоликули, знојне и лојне жлезде (слике 4 и 5) [4, 12].

Слика 4: (А) Апокрине жлезде су означене црном стрелицом, (Б) Хистолошки детаљи апокрине жлезде. Просте кубоидне епителијалне ћелије жлезде (сива стрелица). Миоепителне ћелије су вретенастог облика и окружују групу епителијалних ћелија (црна стрелица) [16]

Слика 5: Хистолошки препарат лојних жлезда [17]
Субкутис је најдубљи слој коже. Улога му је да причврсти више слојеве коже за фасцију, која се налази испод субкутиса. Веза коју формира није превише ригидна што омогућује покретљивост и еластичност коже [1, 3].

2.1.1. Остале ћелије коже
Лангерхансове ћелије су антиген презентујуће ћелије коже. Настају од моноцита и у највећем броју се налазе у stratum spinosum. Цитоплазматски изданци ових ћелија прожимају простор између кератиноцита свих слојева и стварају мрежу која омогућује лакше везивање антигена, његову обраду и презентацију Т-лимфоцитима. Овим Лангерхансове ћелије остварују своју улогу у неспецифичном и специфичном имунитету [1, 13].
Меркелове ћелије су модификовани кератиноцити који остварују везе са крајевима периферним нервима. Ови морфолошки и функционални спојеви називају се Меркелова телашца. Најзаступљенији су у stratum basale епидермиса. Функционишу као тонични рецептори пружајући контролу додиру и осећај текстуре предмета који кожа додирује. Најзаступљенији су у јастучићима шапа и у гениталној регији. [1, 13]
Меланоцити су ћелије које се налазе претежно у stratum basale између кератиноцита. Оне производе пигмент меланин који је неопходан у заштити коже од штетног дејства УВ зрака. Меланин се састоји од еумеланина који је браон или црне боје и феомеланина који је црвене боје [13].
Мастоцити су ћелије имунитета често присутне у растреситом везивном ткиву различитих органа. Имају округао или овоидни облик. У цитоплазми садрже јасно изражене базофилне грануле. Играју битну улогу у имунолошким и инфламаторним реакцијама [1, 14, 15]. Ова улога се огледа у имунолошком одговору на паразитске инфестације, алергијске реакције и неопластичне промене, координацији и подстицању неспецифичног имунитета, стимулацији ангиогенезе, ремоделирању ткива и зарастању рана [16]. Као одговор на механичке, хемијске и имунолошке стимулусе ослобађају различите супстанце као што су хистамин, хепарин, серотонин, фактор активације тромбоцита, факторе хемотаксе неутрофила и еозинофила, фактор раста неурона (NGF), протеолитичке ензиме, леукотриене и простагландине који се налазе унутар цитоплазматских гранула. [1, 14, 17, 18].
2.2. Патолошке промене коже
Патолошке промене коже паса су бројне и често се срећу у клиничкој пракси. Манифестују се у виду еритема, екскоријација, алопеција, улцерација, отока и сл. Отоци коже имају посебан значај у дијагностици мастоцитома обзиром да макроскопски не мора постојати битна разлика између отока различитог порекла. Ради правилне диференцијалне дијагностике неопходно је познавати карактеристике неке од најчешћих промена које се јављају на кожи паса.
2.2.1. Мастоцитоми
Мастоцитоми су честе неопластичне промене пореклом од мастоцита. Они чине до 21% од укупног броја забележених кожних неоплазија [24]. Забележена је расна предиспозиција код паса расе боксер, бул-теријер, бостон-теријер, златни ретривер и лабрадор [14, 20]. Чешће обољевају старије животиње, а полна предиспозиција за настанак ових неоплазија није утврђена [20-22].
Око 50% мастоцитома паса се налази на трупу, перинеуму, ингвиналној и гениталној регији, 40% се налази на екстремитетима, док се свега 10% налази у регији главе и врата [23]. Најчешће се манифестују као солитарне лезије, али се могу наћи и у виду мултиплих лезија. Прогноза овог обољења не зависи од тога да ли је неоплазија солитарна или мултипла, већ од степена (gradus) неоплазије одређеног по патохистолошкој Патнаик и Кјупел скали [21, 24].
Клинички симптоми су врло варијабилни и подразумевају локалне промене, метастазе или паранеопластични синдром услед ослобађања вазоактивних супстанци дегранулацијом. Локалне промене се могу манифестовати еритемом, сврабом и улцерацијама. Паранеопластични синдром се огледа црвенилом, едемом, отежаним зарастањем рана, локалним коагулопатијама или системским компликацијама. Ове компликације подразумевају хипотензију, повраћање, дијареју, мелену, системске коагулопатије и анафилактички шок [22, 23].
У цитолошким аспиратима се мастоцити могу наћи као нормалан део инфламаторног одговора, али њихово присуство у великом броју указује на мастоцитом. Најчешћи аспирати ових неоплазија су пореклом из коже и поткожног ткива [15].
На цитолошким препаратима мастоцитома добро диференциране ћелије мастоцита могу бити пречника 10-20 µm, а код лоше диференцираних 12-35 µm. Саме ћелије су у поређењу са еритроцитима велике и округлог облика. Нуклеуси су од округлог до овалног облика, а могу се запазити и двоједарне или вишеједарне ћелије, кариомегалија, као и ћелије у процесу митозе (слика 6). Цитоплазма је често испуњена метахроматским гранулама које се боје базофилно, а некада може бити и дегранулисана са израженим интрацитоплазматским вакуолама [15, 25, 26].
[image: image10.jpg]


[image: image11.jpg]


Слика 6: (А) Присуство ћелија у митози (стрелице) и кариомегалије; (Б) Присуство мултинуклеарних ћелија [27]

2.2.2. Лимфоми
Лимфом представља неопластичну промену пореклом од Т-лимфоцита, В-лимфоцита или NK-ћелија [28].
У аспиратима неоплазија које воде порекло од Т-лимфоцита могу се наћи ћелије великог, средњег или малог промера. Велике ћелије су најпрепознатљивије и уз њих се лако поставља дијагноза. Ћелије средње величине представљају већи изазов за дијагностику. Поседују базофилну цитоплазму и једро неправилног облика. Једра могу бити лобуларна или усечена. Цитоплазма је бледа у односу на здраве лимфоците. Неопластични лимфоцити малог промера се тешко разликују од лимфоцита присутних у инфламаторном одговору [15, 29].
Аспирати В-лимфоцитних неоплазија се карактеришу присуством великих, лоше диференцираних ћелија са изразито базофилном цитоплазмом и нуклеусом са бројним нуклеолусима [25].
У аспиратима лимфома могу бити присутни и знаци неутрофилне инфламације као и бактеријски узрочници инфламације [15].

2.2.4. Липоми
Липоми су честе поткожне неоплазије пореклом од адипоцита, често ограничене танким слојем везивног ткива [30]. Макроскопски се приликом палпације карактеришу као маса глатке текстуре која је најчешће покретљива заједно са кожом. Изузетак су инфилтративни липоми који могу прожимати фасцију или мишићни слој при чему је покретљивост неоплазије ограничена [15].
Присуство масти на хистолошком препарату може указати или на аспирацију поткожне масти или ткива липома [15, 25]. Приликом прављења размаза на микроскопској плочици се примећује већа количина стакластог, масног материјала. Након фиксације алкохолом, маст се разлаже тако да се ово својство губи и могу се наћи само округла, празна поља [25].
Приликом узорковања се углавном добијају добро диференцирани адипоцити, али не постоји јасна разлика између адипоцита из поткожног ткива и липома. [15, 25]. У неким случајевима могу се запазити и једра без цитоплазме као и групације више адипоцита који не садрже нуклеус [25].

2.2.4. Апсцеси
Апсцес (Abscessus) је циркумскриптно, ограничено гнојно запаљење. Дефинише се као новонастала шупљина у ткиву испуњена гнојем. Углавном су узрочници апсцеса пиогене бактерије као што су стрептококе или стафилококе. Удруженим дејством бактерија, бактеријских токсина и великог броја полиморфонуклеарних леукоцита који својим ензимима разлажу некротично ткиво настаје гној. Око гнојног ексудата формира се слој гранулационог ткива који се назива пиогена мембрана. Док бактерије имају способност за размножавање ова мембрана није потпуна и то се назива незрели апсцес, а уколико престане дејство агенса формира се везивно ткивна капсула и то се назива зрели апсцес [31]. Макроскопски апсцес се најчешће карактерише отоком и црвенилом. Приликом палпације животиња може испољити болност, а може се и осетити флуктуација гнојног садржаја [32].
На цитолошким препаратима доминира преко 85% полиморфонуклеара са мањим бројем макрофага и лимфоцита (слика 7). У зависности од узрока апсцеса могу се наћи неутрофили са назнакама дегенерације. Такође се некада могу запазити и интрацелуларне бактерије [15, 25, 29].

Слика 7: Неутрофилна инфламација на цитолошком препарату [15]
2.2.5. Хематоми
Хематом (Haematoma) је накупљање крви у новонасталој шупљини у организму. Углавном је јасно ограничен, лоптастог облика. Временом може бити ограничен и везивним ткивом као резултат процеса репарације [31].
У ранијим стадијумима хематом приликом палпације може бити топао, а кожа у регији хематома еритематозна услед инфламаторне реакције. Животиња такође може испољавати благу или умерену болност. У каснијем стадијуму хематом је хладан и безболан [33].
Приликом аспирације хематома у препарату се налази велика количина еритроцита и мањи број епителијалних, мезенхимских и инфламаторних ћелија. У аспиратима старијих хематома не запажа се присуство тромбоцита, али се могу наћи браон кристали билирубина и макрофаге с фагоцитованим еритроцитима [20, 25].
2.2.6. Цисте
Епидермалне/фоликуларне цисте се формирају када кератиноцити бивају заробљени испод дубљег слоја епидермиса. Аспирати цисти садрже велике, плаве, епителијалне ћелије без нуклеуса. Често постоји контаминација хрпицама кератина. Уколико цитолошки размаз садржи претежно велики број кератинских хрпица или аморфни плави или црни материјал велика је вероватноћа да је то аспират дермоидне (епидермоидне) цисте. У оваквим цистама се углавном могу наћи кристали холестерола. У случају да се у аспирату налазе нуклеисане епителијалне ћелије потребно је додатно испитати промену на знаке малигнитета [25, 29].
2.3. Дијагностичке методе цитолошког испитивања
Методе цитолошких испитивања су бројне и њихов избор зависи од типа лезије, расположивих уређаја и опреме као и од преференце цитолога који врши узорковање и преглед. Овај рад базиран је на аспирацији танком иглом и техникама неопходним за правилно извођење ове дијагностичке процедуре.

2.3.1. FNA (Fine Needle Aspiration)
Аспирација танком иглом (енг. Fine Needle Aspiration) је дијагностичка метода која се користи за дијагностику туморозних творевина у организму [34]. Омогућава постављање дијагнозе кожних мастоцитома у 90-96% случајева [23, 35].
Ради боље интерпретације резултата аспирације танком иглом од користи је одредити да ли промена захвата дермис, субкутис или оба слоја истовремено [15]. Одређивање дубине лезије се поставља адспекцијом и палпацијом лезије тако што се кожа и лезија повлаче при чему се одређује да ли се:
1. Лезија лако подиже заједно са кожом
2. Лезија задржава у субкутису одвојено од коже
3. Лезија тешко подиже са кожом јер је истовремено причвршћена за кутис и субкутис [15]
Уколико су идентификовани адипоцити из препарата који је узоркован из субкутиса, налаз може бити и физиолошки, пореклом из субкутаног масног ткива, али се такође може интерпретирати као липом. С друге стране, присуство адипоцита у аспирату дермиса указује да је грешком дошло до узорковања поткожног масног ткива [15, 29]. Интерпретација кутаних лезија у субмандибуларној регији такође може битно варирати у зависности од слоја у коме се туморозна творевина налази. Уколико се у аспирату кутиса налазе епителне ћелије са великим бројем вакуола тај налаз може указати на пролиферацију ћелија лојних жлезда, док у субкутису исти налаз може указати на неопластичне промене пљувачних жлезда [15].
За извођење аспирације танком иглом и цитолошког прегледа потребна је основна опрема у коју се убраја:
1. Микроскоп и микроскопска опрема
2. Препарати за бојење цитолошких узорака
3. Шприцеви запремине 5ml или 10ml
4. Игле различитих промера [12, 15]
За узорковање се користе шприцеви запремине 5ml или 10ml. Избор ширине игле зависи од типа лезије. У већини случајева се користе игле промера 22G и 23G. Уколико су лезије високо васкуларизоване потребно је користити игле што мањег промера како би се смањио ризик од контаминације узорка крвљу. У ове сврхе најчешће се користе игле промера >23G. Лезије које су чврсте и које приликом узорковања не дају адекватну целуларност захтевају примену ширих игала (18G и 22G) [15, 29].
Микроскоп може имати увеличања 4х, 10х, 20х, 40х, 50х, 60х или 100х. Избор увеличања зависи од цитолога, али углавном се увеличање од 4х користи за тражење интересних поља, увеличања 10х, 20х и 40х за основне анализе, а увеличања преко 40х за детаљнију анализу цитолошког размаза. Увеличања преко 40х захтевају употребу имерзионог уља [12, 15, 29].
Најчешћа бојења у цитологији су по Рајт-Гимзи и Diff-Quick бојење [12, 15, 29, 36]. Бојење се може вршити мануелно или помоћу уређаја за аутоматско бојење препарата [12, 15]. Мануелно бојење се врши по упутству произвођача боје. Битно је водити рачуна о року трајања боја као и њиховој контаминацији. Уређаји за аутоматско бојење морају се редовно чистити и одржавати како би се избегло накупљање преципитата и контаминације узорака бактеријама [15].
У FNA се разликују две основне методе узорковања: узорковање са сукцијом и узорковање без сукције. Техника узорковања без сукције је лакша за извођење, смањена је шанса контаминације крвљу и боље су очуване фрагилне ћелије из ткива [15, 37]. Техника узорковања са сукцијом је корисна за творевине које не дају добру целуларност приликом узорковања техником без сукције, али је већа шанса од контаминације крвљу и оштећења ћелија приликом аспирације што смањује квалитет узорка [12, 15].
Постоје две главне методе којима је могуће направити размаз: метода крвног размаза (енг. Blood smear preparation) и компресивна метода (енг. Squash preparation) [12, 15].
Метода крвног размаза се користи за узорке течније конзистенције. Поступак: узорак се истисне на микроскопску плочицу. Капљица узорка која се истисне на плочицу треба да буде величине капљице крви која се користи за крвни размаз. Друга микроскопска плочица се под углом од 45 степени постави на прву плочицу, затим се повлачењем уназад привуче до капљице. У једном потезу се друга плочица превуче преко прве. [12, 15].
Компресивна метода је кориснија за вискозне узорке. Поступак: узорак из игле се истисне на прву микроскопску плочицу. Равна страна друге плочице се превлачи преко капљице приликом чега се врши минимални притисак на узорак како би се избегло оштећење ћелија [12, 15].
Након прављења размаза приступа се његовом сушењу. Сушење се углавном врши тако што се плочица остави на ваздуху неколико минута. Како би се убрзао процес сушења могуће је употребити вентилатор или фен без топлоте [12, 15].
Приликом узорковања, транспорта и складиштења цитолошких узорака могу настати грешке које знатно утичу на квалитет самог препарата.
Уколико на кожи постоји ултразвучни гел, мора се уклонити алкохолом или стерилном водом зато што приликом апликације игле кроз кожу гел може доспети унутар ње и последично на размаз. На препаратима ултразвучни гел има изглед ирегуларних базофилних гранула које прекривају ћелије и самим тим онемогућавају њихов преглед [12, 15].
Центар већих кожних творевина је често испуњен некротичним ћелијама које не могу бити употребљене за дијагностику. Код оваквих лезија индиковано је узорковање ткива ближе ивицама [12, 15, 29].
Плочице цитолошких и патохистолошких узорака никада не треба држати у истој кутији или паковању. Испарења формалина с патохистолошких узорака у кратком временском периоду могу знатно контаминирати цитолошке узорке [12, 15, 29].
Приликом сушења плочице, не сме се дувати на плочицу како не би дошло до контаминације пљувачком. Препарате такође не би требало сушити топлотом како не би дошло до оштећења самих ћелија [15, 29].

2.3.2. Градација цитолошких узорака
Услед немогућности градације цитолошких узорака по Патнаик или Кјупел скали, осмишљен је двостепени цитолошки систем који добро кореспондира с двостепеним патохистолошким системима градације мастоцитома. Према Камију, овај систем је погодан за скрининг мастоцитома, али за постављање дефинитивне градације је и даље неопходно урадити патохистологију [19].
Најважнији цитолошки параметри који нам могу указивати на gradus мастоцитома су: гранулираност ћелија, митотски индекс, присуство бинуклеарних или мултинуклеарних ћелија, анизокариоза у >50% ћелија у аспирату и нуклеарни плеоморфизам [15, 19]. Присуство цитоплазматских гранула је повезано са мастоцитомима ниске градације, док је дегранулација мастоцита у корелацији са мастоцитомима високе градације. У дегранулираним мастоцитима можемо запазити празне цитоплазматске вакуоле (слика 8). Код гранулираних мастоцита позитиван налаз две од четири наведене промене указује на неоплазију високе градације. Присуство колагена је у благој корелацији са ниско градуираним мастоцитомима [15, 19].

Слика 8: Многобројни слабо гранулирани мастоцити у аспирату [15]

2.3.3. Примена ултразвука
Иако ултрасонографија сама по себи не може бити замена за цитологију или патохистологију, она свакако може бити употребљена као помоћна метода у аспирацији танком иглом [38]. Њена корист се огледа у могућности да укаже на регионе ниске целуларности, као што су некротичне промене у централном делу неоплазије и присуство течности у цистичним и нецистичним лезијама. Такође, може приказати високо ризичне регионе за узорковање као што су лезије у близини крвних судова [39].
Б-мод се користи како би се видео промер, инкапсулираност и ехогеност саме масе, као и инвазивност и реактивност околног ткива (слика 9). Све ове карактеристике могу представљати усмерење при одабиру идеалног места за узорковање FNA методом [40].
Доплер ултрасонографија такође може да укаже на васкуларизованост лезије. Уколико налаз указује да је маса високо васкуларизовано то је индикација за коришћење игле мањег промера како не би дошло до контаминације цитолошких узорака крвљу [15, 40].

Слика 9: Б- мод лонгитудиналног пресека кутаних неоплазија паса. A – Апокрини цистоаденом B - Липом C – Мастоцитом ниске градације D – Мастоцитом високе градације [40]
3. ЦИЉ И ЗАДАЦИ РАДА
Основни циљ овог истраживања, представља идентификацију и анализу ћелија добијених из FNA узорака, из промена на кожи паса. Такође, циљ овог истраживања је и анализирање и упоређивање цитопатолошких карактеристика кутаних мастоцитома код различитих раса и старосних категорија паса. Посебна пажња посвећена је цитопатолошкој анализи датих узорака као економичној и лако изводљивој методи у клиничким условима. Овом методом се релативно лако долази до дефинитивне дијагнозе кутаног мастоцитома и искључују диференцијално дијагностички значајна обољења.
Задатак овог истраживања је да укаже на значај спровођења цитопатолошког прегледа, као методе која може помоћи у бољем разумевању етиологије, патогенезе и крајњег исхода кутаног мастоцитома, а потенцијално и других обољења/неоплазија у ветеринарској пракси.
4. МАТЕРИЈАЛ И МЕТОДЕ
У току 2025. године на територији града Новог Сада у четири ветеринарске станице прегледано је укупно 100 власничких паса с променама на кожи.
Анамнестички подаци, као што су раса, старост и пол паса, као и уочене промене на кожи паса у виду отока, црвенила и губитка длаке добијени су од стране власника животиње. Клиничким прегледом коже паса установљени су ограничени отоци испод површине коже, који су глатке текстуре и чврсте конзистенције. Палпацијом промена на кожи није установљена темперираност, флуктуација или болност.
Власницима је предложена цитолошка дијагностика и објашњени су им сви потенцијални ризици након чега су дали своју сагласност за њено извођење. Аспирацију су изводили лиценцирани доктори ветеринарске медицине.
Аспирација фином иглом (FNA) је урађена након обављеног општег клиничког прегледа. Коришћена је техника аспирације са сукцијом. Пре започињања процеса аспирације ветеринар је користио заштитне рукавице за једнократну употребу, а предео коже захваћен отоком је ошишан и дезинфикован 70% раствором етанола. Код већих раса паса су коришћене стерилне игле промера 23G за узимање узорака, док су код мањих раса употребљене стерилне игле промера 24G и 25G.
Стерилна игла се поставља на шприц од 10ml без претходне аспирације ваздуха. Једном руком се фиксира лезија док се другом руком стерилна игла на шприцу уводи у лезију (слика 10).

Слика 10: Узимање FNA узорка
Повлачењем клипа се ствара негативан притисак након чега се игла повлачи напред-назад путањом којом је уведена у лезију. Приликом ове фазе узорковања, води се рачуна да не дође до изласка игле из лезије или да не дође до аспирације крви у шприц. Након завршеног узорковања, прекида се с прављењем негативног притиска и игла се извлачи из лезије. Неопходно је пратити овај редослед поступака како не би дошло до аспирације садржаја из игле у лумен шприца. Након завршеног узорковања игла се одваја од шприца у који се аспирира 5ml ваздуха и поново се поставља игла на шприц. У једном потезу се садржај из игле истискује на чисту и претходно некоришћену микроскопску плочицу. Уколико аспират није обезбедио довољну количину материјала, поступак аспирације се мора поновити.
За анализу добијеног аспирата коришћена је компресивна метода прављења размаза. Након истискања садржаја аспирата на микроскопску плочицу узима се друга чиста и претходно некоришћена микроскопска плочица. Равна страна друге плочице се превлачи преко садржаја који се налази на првој плочици. Приликом овог поступка непожељно је користити превише притиска како не би дошло до оштећења ћелија и ћелијских структура у аспирату. Добијени размази се суше на ваздуху на собној температури у трајању од 5 минута.
Сви осушени препарати су обојени Diff-Quick методом бојења. У склопу Diff-Quick сета за бојење се налазе три реагенса: метанол (реагенс 1), еозин-црвена (реагенс 2) и метилен-плаво (реагенс 3).

Слика 11: Реагенси за Diff-Quick бојење (с лева на десно: метанол, еозин и метилен-плаво)
Поступак бојења Diff-Quick-oм: пре руковања са реагенсима се ставе једнократне заштитне рукавице. Сва три реагенса се изваде из паковања и ставе се један поред другог у редоследу у ком ће бити коришћени. Такође се припреми и један папирни убрус за сушење обојеног узорка.
Први корак је фиксирање размаза метанолом. Размаз се целом дужином утопи у први реагенс у трајању од једне секунде након чега се извади из реагенса. Овај поступак се обавља укупно 5 пута. Након потапања микроскопске плочице у реагенс 1, микроскопска плочица се ивицом прислања на убрус да би се оцедио реагенса.

Слике 12 и 13: Фиксација узорка метанолом (лево); Испирање боје (десно)
Други корак бојења је бојење еозином (реагенс 2). Фиксиран узорак се непосредно након цеђења утапа целом дужином у еозин-црвену боју у трајању од једне секунде након чега се извади из реагенса. Овај поступак се обавља укупно 5 пута. Након бојења еозином вишак боје се цеди на убрусу на исти начин као у претходном кораку.
Трећи корак бојења је бојење метиленском-плавом (реагенс 3). Поступак је исти као и код бојења еозин црвеном. Након што је узорак обојен, испира се дестилованом водом или пуферским раствором чија је pH вредност 6,8. Испирање се врши благим млазом воде како не би дошло до испирања ћелија с узорка. Затим се микроскопска плочица оставља да се осуши на собној температури и након тога се приступа микроскопском прегледу узорка.
Плочица се ставља на микроскопско постоље након чега се на узорак ставља кап кедровог уља. Оно је неопходно како би се добила квалитетна прегледност узорка на увеличању 100х.
Приликом микроскопског прегледа пажња је била усмерена на следеће карактеристике мастоцита: доминација округлих или овалних ћелија с обилном цитоплазмом која садржи бројне тамнољубичасте (метахроматске) грануле, гранулираност ћелија, митотски индекс, присуство бинуклеарних или мултинуклеарних ћелија, анизокариоза у и нуклеарни плеоморфизам.

Слика 14: Правилна митоза (лево) и атипична митоза (десно)
Степен градације кутаног мастоцитома паса је процењиван на основу Пантаик система (тростепени систем). Степен 1 је налаз добро диференцираних ћелија с јасним гранулама и ретким атипичним митозама. Степен 2 је налаз умерених плеоморфних ћелија с ретким атипичним митозама. Степен 3 је налаз слабо диференцираних ћелија с израженим плеоморфизмом и бројним атипичним митозама.
Критеријуми за искључивање узорака из истраживања су: лоше обојени или неадекватни размази, узорак са присутном некрозом која онемогућава процену и узорци без основних података (раса, старост).
5. РЕЗУЛТАТИ
Од 100 узетих узорака цитолошки је потврђено 62 узорка кутаних мастоцитома.
Приликом прегледа FNA узорака примећена је мономорфна популација округлих ћелија. Мастоцити су идентификовани као базофилно обојене ћелије округлог облика чија величина варира у зависности од степена атипије. Позадина узорака је благо до умерено базофилна без значајног присуства крви или осталих инфламаторних ћелија.
Благи и умерено атипични мастоцити испољавају слабу до умерену цитомегалију и плеоморфизам. Често се запажају округле или бинуклеусне ћелије с једним или више нуклеолуса. Нуклеуси су позиционирани централно или парацентрално и имају јасне границе. Цитоплазматске границе између ћелија су јасне. У цитоплазми се налазе базофилне грануле које у мањој мери прекривају нуклеус (слика 15), а које се могу запазити и екстрацелуларно (слика 16).

Слика 15: Грануле унутар ћелија мастоцита

Слика 16: Изражено присуство гранула интрацелуларно и екстрацелуларно
Код тешко атипичних мастоцита изражена је цитомегалија и плеоморфизам уз мултинуклеарност. Нуклеуси су округли или издужени и налазе се парацентрално. Унутар нуклеуса се налазе мултипли нуклеолуси различитих величина (слика 17). Границе између цитоплазме појединих ћелија су слабо изражене или не постоје. У цитоплазми се често налази мања количина базофилних гранула у поређењу с мастоцитомима благе или умерене атипије. Екстрацелуларно се такође запажају дисеминоване грануле као последица дегранулације или руптуре мастоцита (слика 18).

Слика 17: Високо атипични мастоцит

Слика 18: Слабо изражене границе између ћелија и присуство гранула екстрацелуларно
Расе паса код којих су дијагностиковани мастоцитоми су боксер, лабрадор ретривер, златни ретривер, питбул, шар-пеј, бостон теријер и мешанци. Мастоцитом се најчешће јавио код расе боксер са 14 потврђених случајева, док је 13 случајева потврђено код мешанаца. Код бостон теријера се јавило четири случаја мастоцитома што је најмање од свих забележених раса (табела 1).
Табела 1: Расподела учесталости мастоцитома по расама
	Раса
	Број паса
	Проценат

	Боксер
	14
	22,6%

	Мешанци
	13
	21,0%

	Лабрадор ретривер
	10
	16,1%

	Златни ретривер
	9
	12,9%

	Питбул
	7
	11,3%

	Шар-пеј
	6
	9,7%

	Бостон теријер
	4
	6,5%


Сви пси су подељени у три старосне групе. Најчешће оболели пси су старости између 6 и 9 година (табела 2).
Табела 2: Расподела мастоцитома по старосним групама
	Старосна група
	Број паса
	Проценат

	1-5 година
	17
	27,4%

	6-9 година
	29
	46,8%

	>10 година
	16
	25,8%


Сви FNA узорци класификовани су у три категорије по степену атипије (табела 3).
Табела 3: Расподела FNA узорака по степену атипије
	Степен атипије
	Број узорака
	Проценат

	Блага атипија
	21
	33,9%

	Умерена атипија
	25
	40,3%

	Тешка атипија
	16
	25,8%


Статистичка анализа спроведена χ2 тестом независности указује на значајну корелацију између расе и степена атипије (χ2=14,87, p=0,021). Пси расе шар-пеј су показали највећу пропорцију тешке атипије (66,7%) док су боксери претежно испољили благу до умерену атипију (78,5%). Пси расе питбул су најчешће имали мастоцитоме умерене до тешке атипије (71,4%).
Разлике у цитолошкој атипији између старосних група је била статистички значајна према Kruskal-Wallis тесту (H=6.12, p=0,047). Пси старости између једне и пет година имали су већи удео мастоцитома с тешком атипијом (35,3%), пси старости 6-9 година су испољили умерену атипију (48,3%) и пси стари 10 или више година су чешће испољавали благу атипију.
Просек митотског индекса (MI) представља број митоза на 10 поља великог увеличања. У овом раду се креће у распону од 0-8 и износи MI= 3,2 ± 1,8.
Приликом поређења просека митотских индекса између раса коришћењем Kruskal-Wallis теста није установљења статистички значајна разлика (H=7,54, p=0,056). Поред тога што није установљења статистички значајна разлика, расе шар-пеј и питбул показују тренд ка вишим вредностима MI.
Анализа корелације по Спирмену указује на слабу, али статистички значајну негативну корелацију између старости и митотског индекса (ρ=-0.28, p=0.031). Ово указује да млађи пси имају благо повишену митотску активност у односу на старије псе.
6. ДИСКУСИЈА
Кутани мастоцитом паса је кожно обољење и спада у једну од најчешћих неоплазија коже, која настаје неконтролисаним бујањем мастоцита - ћелија имунолошког система задужених за алергијске реакције.
Анализом FNA узорака, уочене су округле до овалне, базофилно обојене ћелије, ексцентрично постављеног једра чија је цитоплазма испуњена метахроматским гранулама које се могу уочити и екстрацелуларно. Резултати који су добијени у оквиру овог истраживања одговарају налазима других аутора који су истраживали кутане мастоцитоме [26, 41, 42]. У неким радовима аутори [41-43] наводе да су најважније карактеристике кутаних мастоцитома анизоцитоза, кариомегалија, анизокариоза, позиција нуклеуса, бинуклеарност или мултинуклеарност, присуство мултиплих нуклеолуса у нуклеусу, присуство гранула интрацелуларно и екстрацелуларно као и присуство ћелија у митози, што се подудара с налазима у овом истраживању. Присуство еозинофилних гранулоцита у цитолошким размазима које описују аутори [41-43] се разликује од налаза добијених у овом истраживању.
Учесталост мастоцитома може бити повишена услед генетске предиспозиције одређених раса. Анализом заступљености раса паса у оквиру овог истраживања, највећа заступљеност кутаног мастоцитома је установљена код расе боксер (22,6%), затим следе мешанци (21,0%) и лабрадор ретривер (16,1%). Ретроспективно истраживање [44] спроведено на 222 случаја кутаних мастоцитома указује на повећану склоност одређених раса према развоју ове болести. Међу њих спадају лабрадор (29,7%), златни ретривер (13,1%), мешанци (10,4%), боксер (9,9%), бул-теријер (7,2%) и џек расел (2,7%). Налази истраживања се поклапају с резултатима овог рада у погледу заступљености мастоцитома код златних ретривера. Истраживање Smiech [21] на популацији од 550 паса с доказаним кутаним мастоцитомом показало је повишену учесталост код мешанаца (30,6%), боксера (19,1%), лабрадора (9,9%), америчких стафорда (6,1%), златних ретривера (3,8%), француских булдога (3%), јазавичара (2,8%), шар-пејева (2,6%) и бернских планинских паса (2,2%), као и још 18 раса с појединачним уделом мањим од 2%. Исти аутор [21] је наредне године [45], такође на 550 паса позитивних на кутани мастоцитом, добио сличне резултате: мешанци (30%), боксери (18,36%), лабрадори (19,36%), амерички стафорди (5,82%), златни ретривери (4,55%), француски булдози (3,27%), јазавичари (2,55%), шар-пејеви (2,55%) и бернски планински пси (2,73%), као и још 18 раса са уделом мањим од 2%. Ретроспективно истраживање [46], засновано на већем броју узорака (N=2273), показало је да је учесталост кутаних мастоцитома код боксера (14,8%) слична резултатима добијеним у овом истраживању у поређењу с истраживањима Smiech [21]. Учесталост код лабрадора (15,6%) и златних ретривера (9,2%) такође је приближна вредностима у овог истраживања, док резултати кутане мастоцитоме паса Warland код мешанаца (27,4%) [44] и резултати овог истраживања код мешанаца имају исте вредности. Villamil [46] је једини навео учесталост кутаних мастоцитома код бостон теријера (4,4%), што је приближно вредностима добијених у овом истраживању. У свим наведеним истраживањима [21, 44, 45, 46] забележена је мања учесталост шар-пејева него у овом истраживању.
Одређене расе паса у овом истраживању показале су склоност ка мастоцитомима различитог степена атипије. Највећа пропорција тешке атипије забележена је код шар-пејева (66,7%), док је код боксера забележено 78,5% случајева благе до умерене атипије. Код питбулова, 71,4% случајева показује умерену до тешку атипију. Истраживање спроведено од стране Smiech [21] открило је да боксери у 96,8% случајева развијају кутане мастоцитоме лаке атипије, док шар-пејеви имају склоност ка мастоцитомима тешке атипије с учесталошћу од 92,3%. Истраживање аутора [45] потврђује овај налаз, с приближним вредностима од 96,6% ниске атипије код боксера и 90,9% тешке атипије код шар-пејева. Ова истраживања потврђују склоност ових раса ка развоју одређених типова мастоцитома, што је слично налазима добијеним у овом истраживању.
Постоје и студије [47] које указују на повећан ризик боксера за развој кутаних мастоцитома благе атипије, као и на смањен ризик од развоја мастоцитома тешке атипије [48]. Ови резултати се поклапају с учесталошћу налаза благо атипичних кутаних мастоцитома код боксера у оквиру овог истраживања. Истраживања Martins [47] и Smiech [21], показују изразито повећан ризик код расе питбул за развој кутаних мастоцитома високе атипије, што се делимично поклапа с резултатима овог истраживања.
У оквиру овог истраживања забележена је негативна корелација између старости паса и тежине атипије. У раду [49] анализа спроведена на 263 пса показује расподелу хистолошке градације неоплазија по старосним групама. Код паса старости 2-3 године, већина неоплазија била је ниског степена атипије (72,2%), док су неоплазије умереног или тешког степена атипије били ређи (18,2% и 9,1%). У старосној групи 4-6 година, неопластичне промене ниског степена су биле најзаступљеније (59,4%), али је уочен пораст удела неоплазија умерене атипије (37,7%), док су неоплазије тешке атипије били релативно ретке (2,9%). Код паса старости 7-10 година, неоплазије умерене тежине су постали најдоминантнији (60.1%), док је удео неоплазија ниске градације опао на 33,6%. Неопластичне промене тешке атипије су чиниле 6,3% случајева. У старосној групи 11-16 година забележен је највећи удео неоплазија тешке атипије, при чему су они чинили 20% случајева. Неоплазије умереног степена атипије су и даље остале најзаступљеније (65%), а удео неоплазија ниске градације се смањио на 15%. Резултати ових анализа показују тренд пораста хистолошког степена неоплазија с повећањем старости што сугерише могућу повезаност између старења и повећане тежине атипије код кожних мастоцитома паса. Ови налази се не слажу с налазима овог истраживања, где је установљена негативна корелација између старости и тежине атипије мастоцитома. У истраживању [50] спроведене су анализе на 125 случајева кутаних мастоцитома паса старости између 2-14 година. Просечна старост паса који су имали неоплазије благе атипије је 7,82 године, оних који су имали умерено тешку атипију су имали у просеку 7,69 година, а просечна старост паса са тешким обликом атипије је била 7,99 година. Ови подаци указују на благи тренд према неоплазијама високе атипије код старијих паса, али не постоји статистички значајна корелација између старости и хистолошког степена атипије кутаних мастоцитома. Ови налази се не поклапају с налазима овог истраживања. Анализа хистолошке градације 905 кутаних мастоцитома у истраживању [51] указује на већу шансу развоја мастоцитома тешке атипије с повећањем старости пса (p < 0.01) и субкутаних мастоцитома с инфилтративним карактеристикама (p = 0.02). Ови налази се не поклапају с негативном корелацијом добијеном у овом истраживању.
Једно истраживање [52] је имало циљ да истражи клиничке, патолошке и генетске карактеристике мастоцитома дијагностикованих код паса млађих од 12 месеци. Због релативно ретке учесталости ових неопластичних промена код младих животиња, урађена је ретроспективна анализа у три различите ветеринарске болнице у Уједињеном Краљевству. Истраживање је спроведено кроз период од седам година, на укупно 16 паса. Медијана вредности старости паса била је 9 месеци, са најмлађим псом од 7,6 месеци старости. Од 16 случајева, 13 мастоцитома је било у кутису док је три случаја забележено у субкутаном ткиву. Хистопатолошке анализе доказале су доминантност умерене атипије. Од 13 случајева кутаних мастоцитома, 9 неоплазија (69,2%) класификовано је као градус другог степена према Патнаик скали. Четири неоплазије (30,8%) класификовано је са тешком атипијом по Патнаик или Кјупел скали. Уз ове три високо атипичне неопластичне промене забележен је митотски индекс изнад 5 ћелија у митози на 10 поља великог увеличања што указује на високу пролиферативну активност ћелија. Међутим ово истраживање има ограничења која отежавају његову интерпретацију у контексту са другим радовима који се баве корелацијом старости и тежине атипије кутаних мастоцитома. Најважније ограничење је узак опсег старости паса који су у студији. Кутани мастоцитоми се најчешће јављају код паса средњих или позних година док се ово истраживање бавило само случајевима код паса млађих од 12 месеци. Ово онемогућује адекватно поређење између старосних група у другим студијама. Такође, број паса у истраживању је изузетно мали са само 16 пацијената што додатно доприноси хомогености узорака. Ретроспективна природа истраживања је ограничавајући фактор обзиром да је спроведено оно проведено у три различите ветеринарске болнице што може довести до неслагања у методама дијагностике и документацији. Налази истраживања које је спровео Rigas [52] указују на могућност развоја кутаних мастоцитома тешке атипије код младих паса што се делимично поклапа са налазима у овом истраживању.
Митотски индекс је један од најважнијих прогностичких индикатора у случајевима кутаних мастоцитома. Упркос овоме постоји мањак радова који одређују корелацију расе и митотског индекса код кутаних мастоцитома. Постоје бројни радови [21, 44-46] који истражују расну предиспозицију паса према развоју мастоцитома, као и истраживања која се баве прогностичком значајношћу вредности митотског индекса [53, 54], али ниједан од њих не врши директно упоређивање вредности митотске активности и учесталост код одређених раса паса. Иако постоји мањак података који директно указује на корелацију митотског индекса и расе, одређени закључци могу да се изведу из већ постојећих истраживања. Повишен митотски индекс је карактеристичан за неоплазије са високим степенима атипије што се потенцијално може довести у корелацију са расама предиспонираним на ове типове неоплазија као што је шар-пеј.
Слично истраживањима која се баве корелацијом између раса и вредности митотског индекса, не постоји довољно литературе која се бави корелацијом између старости паса и митотског индекса. У раду које је спровео Rigas [52] већ је споменуто како су пси у истраживању имали преко 5 ћелија у митози на 10 поља великог увеличања, али такође су истакнута и ограничења ове студије у екстраполирању информација на другу популацију паса.
Како би се адекватно упоредио и одредио однос између расе и вредности митотског индекса као и старости и митотског индекса добијених у овом раду неопходно је обавити додатна истраживања у овој области.
7. ЗАКЉУЧАК
На основу добијених резултата може се закључити да:

1. је цитолошки утврђена мономорфна популација округлих ћелија, где су мастоцити идентификовани као базофилно обојене ћелије округлог облика чија величина варира у зависности од степена атипије;

2. је 33,9% паса имало благу атипију, 40,3% паса умерену, док је 25,8% паса било с тешком атипијом мастоцита;
3. се блага и умерена атипија испољавају као слаба до умерена цитомегалија и плеоморфизам с једним или више нуклеолуса, који су позиционирани централно или парацентрално с јасним границама;
4. се тешка атипија карактерише израженом цитомегалијом и плеоморфизмом уз мултинуклеарност, где су нуклеуси округли или издужени, парацентрално постављени, а границе између цитоплазме појединих ћелија су слабо изражене или не постоје;
5. је раса боксер с 22,6% најзаспуљенија раса којој је цитопатолошки дијагностикован кутани мастоцитом;
6. статистичка анализа χ2 тестом пси расе шар-пеј су имали највећу пропорцију тешке атипије (66,7%) док су пси расе боксер имали благу до умерену атипију (78,5%);
7. је 46,8% паса с кутаним мастоцитомом било старости између 6 и 9 година;
8. је према Kruskal-Wallis тесту разлика у цитолошкој атипији између старосних група била статистички значајна у стросној групи између једне и пет година (35,3%) који су имали већи удео кутаног мастоцитома с тешком атипијом;
9. анализа корелације по Спирмену указује на слабу, али статистички значајну негативну корелацију између старости и митотског индекса;
10.  FNA је значајна дијагностичка метода у откривању неопластичних промена. 

